સેંકડો ફિલ્મો અને બે ડઝનથી વધુ હિન્દી સિરિયલોમાં ઍક્ટિંગ કરી ચૂકેલા આલોક નાથે માત્ર સંસ્કારોનો વ્યાપ કરનારા બાબુજીનો જ રોલ કર્યો છે એવું નથી. તેમણે ‘બોલ રાધા બોલ’માં વિલનની ભૂમિકા પણ ભજવી છે. કેટલીક શરૂઆતની ફિલ્મોમાં હીરોનો રોલ ભજવ્યો છે. ભારતીય ઇતિહાસમાં પ્રથમ હિન્દી સિરિયલમાં જેનું નામ ગણાય છે એ ૧૯૮૪માં આવેલી ‘હમ લોગ’ નામની સિરિયલમાં આલોક નાથે મહત્વની ભૂમિકા ભજવી હતી. જોકે તેમના ગણ્યાગાંઠ્યા બીજા રોલ કરતાં તેમના ઇનોસન્ટ ચહેરાને કારણે બાબુજી અને એક સજ્જન અને સંપૂર્ણ સંસ્કારી વ્યક્તિના કૅરૅક્ટર તરીકે લાકોએ તેમને વધુ સ્વીકાર્યા છે. જોકે સીધાસાદા લાગતા આલોક નાથજી બાળપણમાં અત્યંત તોફાની હતા. માતા-પિતાના નાકે દમ લાવી દીધો હતો. નાનપણથી લઈને તેમણે કેવાં-કેવાં કારસ્તાનો કર્યા છે એ વિશેની વાતો તેમની પાસેથી જાણીએ.